Il guvier di minorance che al vuide la Comunitât Autonome Basche, inte suaze de sô azion di criminalizazion de çampe indipendentiste, al à inviât un atac cence pareli cuintri de esposizion des fotografiis dai presonîrs politics bascs. Di cuant che i socialiscj, cu la poie dai popolârs, a son lâts al guvier, la polizie autonomiche (Ertzaintza) e à vût ordin di gjavâ vie dutis lis fotos dai presonîrs che si cjatin in sîts istituzionâi, in locâi publics o che a vegnin esponudis intant des manifestazions. Dispès, par fâlu, la ertzaintza e je intervignude in maniere violente cu la percuisizion di ambients e cun atacs cuintri di manifestazions pacifichis, che a àn causât diviers ferîts. Cun di plui, il ministri pal interni de CAB, Rodolfo Ares, no dome al à invidât la int a boicotâ i locâi là che a son esponudis fotografiis di presonîrs politics, ma al à ancje domandât aes aministrazions locâls di no dâi i permès ai ambients o ai barachins mobii cun fotos o scritis di solidarietât cui presonîrs politics. I intervents de polizie autonomiche a son stâts judicâts disproporzionâts dai rapresentants de plui part dai partîts bascs (Aralar, EA, PNV), che a àn ancje criticât cun fuarce lis declarazions di Ares. E je une robe pardabon grave che un rapresentant des istituzions al feveli cussì – a àn dite i rapresentants dal partît nazionalitari Aralar – cun di fat, i permès a van dâts daûr de leç e no dineâts par resons politichis.
Font: Gara, 24-25/08/09
fur_Latn oci_Latn